Document ID: 32012R0780

IZVEDBENA UREDBA KOMISIJE (EU) št. 780/2012
z dne 28. avgusta 2012
o določitvi koeficientov dodelitve za leta 2012-2017 za finančni prispevek Unije k pomoči iz člena 103a Uredbe Sveta (ES) št. 1234/2007 za skupine proizvajalcev v sektorju sadja in zelenjave v zvezi z načrti za priznanje, sporočenimi do 1. julija 2012
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1),
ob upoštevanju Izvedbene uredbe Komisije (EU) št. 543/2011 z dne 7. junija 2011 o določitvi podrobnih pravil za uporabo Uredbe Sveta (ES) št. 1234/2007 za sektorja sadja in zelenjave ter predelanega sadja in zelenjave (2) ter zlasti člena 47(4) Uredbe,
ob upoštevanju naslednjega:
(1)
Izvedbena uredba (EU) št. 543/2011 določa zgornjo mejo izdatkov, ki jih financira Evropski kmetijski jamstveni sklad (v nadaljnjem besedilu: prispevek Unije) v zvezi s pomočjo iz člena 103a(1) Uredbe (ES) št. 1234/2007, in vzpostavlja sistem sporočanja, v okviru katerega države članice Komisijo obvestijo o finančnih posledicah začasno sprejetih načrtov za priznanje.
(2)
Drugi pododstavek člena 47(4) Izvedbene uredbe (EU) št. 543/2011 od Komisije zahteva določitev koeficientov dodelitve na podlagi obvestil držav članic v skladu s členom 38(4) navedene izvedbene uredbe in opredelitev skupnega razpoložljivega prispevka Unije na državo članico na leto.
(3)
Na podlagi podatkov, ki jih v skladu s členom 38(4) Izvedbene uredbe (EU) št. 543/2011 do 1. julija 2012 sporočijo države članice, se zdi, da je za leti 2012 in 2013 skupni prispevek Unije presegel najvišji znesek iz prvega pododstavka člena 47(4) navedene izvedbene uredbe ter da za obdobje med letoma 2014 in 2017 skupni prispevek še ni dosegel navedenega najvišjega zneska. V skladu s tem je za leti 2012 in 2013 treba določiti koeficient dodelitve, nižji od 100 %, za obdobje med letoma 2014 in 2017 pa koeficient dodelitve, ki znaša 100 %.
(4)
Da se zagotovi učinkovito upravljanje ukrepa, bi morala ta uredba začeti veljati na dan objave -
SPREJELA NASLEDNJO UREDBO:
Člen 1
Na podlagi obvestil držav članic v skladu s členom 38(4) Izvedbene uredbe (EU) št. 543/2011, poslanih do 1. julija 2012, se koeficiente dodelitve in končni skupni razpoložljivi prispevek Unije na državo članico za obdobje med letoma 2012 in 2017 določi, kot je navedeno v Prilogi k tej uredbi.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. avgusta 2012

Labels: 18
15
6